Ego Hugo, dictus Reboitiers, de Arcu, notum facio universis presentes litteras inspecturis et audituris quod ego non deceptus, non coactus, [non] vi, dolo, metu precibusve inductus, sed spontaneus, pro meis negociis utilitate expediendis et agendis, de laude et consensu Wuillecardi, domini mei, vendidi, vendo, trado, cedo, quitto et concedo im perpetuum et irrevocabiliter nobili viro Johanni de Cabilone, domino de Allato, et suis heredibus vel cui concesserit, quoddam pratum situm in territorio de Conches, juxta grangiam predicti Johannis emptoris, ex una parte, et ex altera parte juxta pratum liberorum dicti Potet, de Arcu, quod pratum est de feodo dicti Johannis; vendidi, inquam, pro octo libris bonorum et expendibilium stephaniensium quas habui et recepi a predicto Johanne emptore, tempore hujus vendicionis, nomine precii, in pecunia numerata, et de hiis teneo me plenarie pro pagato... Ego vero predictus Vuill[ec]a[r]dus de Arcu, cum dictum pratum sit de feodo predicti nobilis viri Johannis, domini mei, sibi et suis a predicto Hugone, dicto Rebotier, homine meo, venditum, huic vendicioni penitus et expresse consentiens, jam predicto Johanni, domino meo, et suis, laudo et concedo in quantum ad hoc pertinet, ipsum et suos investio de eadem et predicte vendicioni mihi insinuate auctoritatem meam impono et decretum. In cujus rei testimonium, nos predictus Hugo, dictus Rebotiers, et Vuillaudus (sic) sigillum venerabilis capituli Sancti Anatholii Salinensis presentibus rogavimus et fecimus apponi, in testimonium veritatis. Actum III nonas julii, anno Domini Mº CCº octogesimo secundo.